Немско-италианските поражения край Сталинград и в Ел Аламейн в края на 1942 и началото на 1943 година позволяват на съюзниците да разработят планове за откриването на нов театър на бойни действия в Европа. В резултат през юли 1943 г. се провежда десант в Сицилия, след който повечето от съратниците на Бенито Мусолини се обръщат против него. Мусолини е свален, а маршал Пиетро Бадолио е обявен за министър-председател на 25 юли 1943 г. Той започва тайни мирни преговори с англо-американците.